Martti Ursin

Martti Johannes Ursin  (14. tammikuuta 1934 Viipuri – 11. kesäkuuta 2011 Oulu) oli suomalainen opettaja, poliitikko ja yritysjohtaja.

Ursin kirjoitti ylioppilaaksi Oulun lyseosta 1955, valmistui filosofian kandidaatiksi Helsingin yliopistosta 1960 ja filosofian tohtoriksi Oulun yliopistosta 1980. Väitöskirjan aiheena oli Pohjois-Suomen tuhot ja jälleenrakennus saksalaissodan 1944–1945 jälkeen.

Ursin toimi historianopettajana Oulun eri lyseoissa vuosina 1961–1983, joista 1976–1983 Oulun lyseon lukion rehtorina. Ursin ehti hoitaa lyhyen aikaa Oulun yliopiston kasvatustieteellisen tiedekunnan yhteiskuntatieteiden apulaisprofessorin virkaa, kunnes hän siirtyi kaupunginjohtajaksi Vaasaan vuonna 1984. Vaasasta hän palasi Ouluun 1990 Kalevan toimitusjohtajaksi. Yhteydet Kalevaan syntyivät, kun hän oli aikoinaan perustamassa kulttuurilehti Pohjoista. Ursin kartutti aktiivisesti Kalevan taidekokoelmaa ja toimi monien hankkeiden taustalla.

Martti Ursin valittiin kansanedustajaksi eduskuntaan vuoden 1979 vaaleissa Oulun läänin vaalipiiristä. Ursin oli yhden kauden kansanedustaja, ja hän kuului kokoomuksen eduskuntaryhmään 1979–1983.

 Lähteet 

 Aiheesta muualla 
 Ursin, Martti Johannes. Porvarillisen Työn Arkisto.

Luokka:Kansanedustajat
Luokka:Kansallisen Kokoomuksen poliitikot
Luokka:Oulun kaupunginvaltuutetut
Luokka:Oulun vaalipiiri
Luokka:Vaasan pormestarit ja kaupunginjohtajat
Luokka:Suomalaiset opettajat
Luokka:Suomen oppilaitosten rehtorit
Luokka:Suomalaiset yritysjohtajat
Luokka:Vuonna 1934 syntyneet
Luokka:Vuonna 2011 kuolleet